লটারি, টাকার টোপের মতো নানা ফাঁদে পা দিয়ে সর্বস্বান্ত হয়েছেন অনেকে। এবারে নামী জব পোর্টালের নাম করে চাকরির টোপ দিয়ে তথ্যপ্রযুক্তি কর্মীর প্রায় দু’ লক্ষ টাকা হাতিয়ে নিল প্রতারকরা। 
প্রতারিত যুবকের নাম সৌমিত্রকুমার নাথ। আদতে বহরমপুরের বাসিন্দা ওই যুবক কর্মসূত্রে থাকেন দমদমে। প্রতারণা ঘটনার পরেই দমদম থানায় অভিযোগ দায়ের করেছেন তিনি।

এই বিষয়ে অন্যান্য খবর

নীলবাতির গাড়িতে ‘দাপুটে অফিসারের’ দল, পুলিশ আসতেই ফাঁস হল আসল পরিচয়


সৌমিত্রর অভিযোগ, একটি নামী জব পোর্টালে চাকরির জন্য নাম নথিভুক্ত করিয়েছিলেন তিনি। গত ২৬ নভেম্বর ওই জব পোর্টালে দেওয়া সৌমিত্রের আবেদনের সূত্র ধরে তাঁর হোয়াটসঅ্যাপে চাকরির প্রস্তাব দিয়ে একটি লিঙ্ক আসে। সেখানে নাম নথিভুক্তিকরণের জন্য দু’শো টাকা পাঠাতে বলা হয়।
আরও ভাল চাকরির সুযোগের আশায় ওই লিঙ্কে দেওয়া নির্দেশ মতো দু’শো টাকা পাঠান সৌমিত্রবাবু। তাঁর দাবি, এসবিআই-এর ইন্টারনেট ব্যাঙ্কিংয়ের মাধ্যমে টাকা পাঠান তিনি। অভিযোগ, টাকা পাঠানোর পরেই ২৭ নভেম্বর সন্ধ্যায় তাঁর ফোনের টাওয়ার চলে যায়। ফলে ফোনটি অকেজো হয়ে যায়। 
দেখুুন ভিডিও
 

এর পরে ২৮ তারিখ সকালে প্রথমে তাঁর অ্যাকাউন্ট থেকে তিরিশ হাজার টাকা তুলে নেওয়া হয় বলে ফোনে এসএমএস আসে। এর পরে ধাপে ধাপে কুড়ি বারে মোট এক লক্ষ চুরানব্বই হাজার টাকা তুলে নেওয়া হয়। অভিযোগ, ফিক্সড এবং রেকারিং ডিপোজিটও ভাঙিয়ে তুলে নিয়েছে প্রতারকরা।
প্রতারিত হয়েছেন, বুঝতে পেরেই বহরমপুরে এসবিআই-এর শাখায় যোগাযোগ করেন সৌমিত্র। ওই শাখাতেই তাঁর অ্যাকাউন্ট রয়েছে। অভিযোগ, ব্যাঙ্কের তরফে তিনি কোনও আশ্বাস পাননি। সৌমিত্রর প্রশ্ন, ‘‘আমি এসবিআই-এর ইন্টারনেট ব্যাঙ্কিং ব্যবহার করেই টাকা পাঠিয়েছিলাম। এসবিআই-এর অ্যাপও ব্যবহার করি। তার পরেও প্রতারকরা আমার ব্যাঙ্ক অ্যাকাউন্ট সংক্রান্ত যাবতীয় তথ্য কীভাবে হাতিয়ে নেয়?’’ 
আপাতত কষ্টার্জিত অর্থ ফেরত পাওয়ার আশায় রয়েছেন এই তথ্যপ্রযুক্তি কর্মী। তবে ব্যাঙ্ক কর্তৃপক্ষ বিষয়টি নিয়ে তৎপরতা দেখাচ্ছে না বলেই অভিযোগ তাঁর।